作者:廖行之
標題:沁園春
內容:直下承當，本來能解，莫遣乾休。算如今蹉過，崢嶸歲月，分陰可惜，一日三秋。鬧裡偷聲，日中逃影，用盡機關無少留。爭知道，是漚生即水，水外無漚。世人等是悠悠。誰著個工夫向裡求。但掩耳竊鍾，將泥洗塊，覓花空裡，舐蜜刀頭。何以忙中，尻輿浸假，邀取三彭同載遊。真如界，向毗廬頂上，薦取無憂。